Broj: 711-I-850-P-307-21/23-04-21

Zagreb, 28. travnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Igora Lukača, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), **u predmetu dužnosnice Anite Šutić****, zamjenice općinskog načelnika Općine Gradac do** **23. svibnja 2021.g.**, pokrenutom Odlukom Povjerenstva broj: 711-I-1988-P-307-21/22-02-21 od 08. srpnja 2022.g., na 6. sjednici, održanoj dana 28. travnja 2023.g., donosi sljedeću:

**ODLUKU**

1. **Propustom da po pisanom nalogu Povjerenstva, u danom roku koji je istekao 12. studenoga 2021. podnese pravilno i potpuno ispunjeni obrazac izvješća o imovinskom stanju dužnosnice povodom** **prestanka obnašanja dužnosti** **zamjenice općinskog načelnika** **Općine Gradac, dužnosnica Anita Šutić, počinila je povredu članka 10., u vezi s člancima 8. i 9. ZSSI-a.**
2. **Za povredu ZSSI-a opisanu pod točkom I. ove izreke, dužnosnici se sankcija neće izreći, s obzirom da je od prestanka obnašanja dužnosti zamjenice općinskog načelnika Općine Gradac prošlo više od dvanaest mjeseci.**

Obrazloženje

Povjerenstvo je na 179. sjednici, održanoj 08. srpnja 2022.g. pokrenulo postupak za odlučivanje o sukobu interesa protiv dužnosnice Anite Šutić, zamjenice općinskog načelnika Općine Gradaczbog moguće povrede članaka 8. i 9. ZSSI-a, koja proizlazi iz propusta da po pisanom nalogu Povjerenstva, podnese pravilno i potpuno ispunjeni obrazac izvješća o imovinskom stanju dužnosnika prestanka obnašanja dužnosti zamjenice općinskog načelnika Općine Gradac.

Dužnosnica je dana 27. listopada 2022. dostavila očitovanje u kojem je navela kako nije znala da nakon prestanka dužnosti mora podnijeti izvješće o imovinskom stanju, te da je nakon primitka zaključka poslala izvješće, ali da ju je netko kontaktirao zbog grešaka i ukazao da mora napraviti novo izvješće, koje je nakon nekog vremena predala. Također ističe da je imala težak životni period.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da je Anita Šutić obnašala dužnost zamjenice općinskog načelnika Općine Gradacu mandatu 2017.-2022.g. točnije do 23. svibnja 2021.g. Slijedom navedenoga, Anita Šutić je povodom obnašanja navedene dužnosti obvezna postupati sukladno odredbama ZSSI-a.

Sukladno odredbi članka 8. stavka 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan, dok su sukladno stavku 2. istog članka dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, utvrđeno je da je dužnosnica po proteku 30 dana od prestanka mandata zamjenice općinskog načelnika Općine Gradacnije podnijela izvješće o imovinskom stanju.

Povjerenstvo je stoga Zaključkom broj: 711-I-1719-IK-2728-17/21-03-10 od 19. listopada 2021.g. naložilo dužnosnici da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju. Točkom II. izreke navedenoga zaključka dužnosnica je upozorena da će, ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo protiv nje pokrenuti postupak zbog kršenja odredbi iz članka 8. i 9. ZSSI-a.

Uvidom u podatke o dostavljenim pošiljkama Hrvatske pošte d.d. utvrđeno je da je dužnosnica navedeni zaključak zaprimila 28. listopada 2021.g. te je rok od 15 dana za ispunjenje obveze protekao s danom 12. studenog 2021.g.

Povjerenstvo utvrđuje da je dužnosnica podnijela izvješće o imovinskom stanju povodom prestanka obnašanja dužnosti zamjenice općinskog načelnika Općine Gradac dana 5. travnja 2022., koje je odobreno 17. svibnja 2022.

Slijedom svega navedenog, Povjerenstvo je utvrdilo da je dužnosnica Anita Šutić propustila po pisanom pozivu Povjerenstva, u danom roku od 15 dana koji je istekao 12. studenog 2021.g., podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenice općinskog načelnika Općine Gradac,čime je počinila povredu članka 10. ZSSI-a, u vezi s člancima 8. i 9. ZSSI-a te je odlučeno kao u točki I. izreke ove odluke.

Odredbama ZSSI-a nije propisan rok u kojem je Povjerenstvo nakon prestanka obnašanja dužnosti iz članka 3. ZSSI-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI-a, već su člankom 20. stavkom 3. ZSSI-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti. Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti zamjenice općinskog načelnika Općine Gradac, a da dužnosnica ne obnaša niti neku drugu dužnost iz članka 3. ZSSI-a, Povjerenstvo smatra da u konkretnom slučaju nije svrsishodno izricanje sankcije, iako je utvrđena povreda ZSSI-a, jer izvršenje sankcije ne bi bilo moguće.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a. Navedeni je Zakon stupio na snagu 25. prosinca 2021. S obzirom da je prva radnja povodom koje je formiran predmet P-307/21 učinjena prije stupanja ZSSI/21-a na snagu te da se isti predmet vodi u odnosu na okolnosti nepodnošenja izvješća o imovinskom prema odredbama ZSSI-a, koji je bio u primjeni do 24. prosinca 2021., isti će biti dovršen sukladno odredbama ZSSI-a.

Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Anta Šutić, osobna dostava

2. Objava na internetskoj stranici Povjerenstva

3. Pismohrana